‘Lekkasies deel van probleem’ | News24
‘Lekkasies deel van probleem’
DIE voortslepende droogte in die land en die gevolglike waterskaarste is ook die rede vir die waterkrisis in die Kou-Kamma-munisipaliteit, wat Joubertina insluit.
Dit is die amptelike verklaring van die munisipaliteit vir die drastiese daling in die watervlak van die Joubertina-dam, wat tussen 4 en 8 Februarie van 1,5 m tot 0,5 m gesak het.
Die dam bedien sowat 1 300 huishoudings.
Die munisipaliteit het egter toegegee dat lekkasies bydra tot die probleem.
Sabelo Nkhulu, burgemeester van die Kou-Kamma-munisipaliteit, sê die Langkloofgebied word ook deur die droogte geraak en waterbeperkings geld om inwoners te ontmoedig om drinkwater vir ander doeleindes te gebruik.
“Die Kou-Kamma-munisipaliteit het waterlekkasies uitgewys as ’n bydraer tot die waterverlies wat in die Langkloof ondervind word. Die munisipaliteit herstel tans ’n pyp na die atersuiweringsaanleg. Die Departement van Water en Sanitasie het R798 420 daarvoor bewillig.
“Ons is ook in die proses om ’n waterpomp aan te skaf om water van die dam na die watersuiweringsaanleg te herlei”.
Die munisipaliteit soek ook hulp om ’n lekkasie-opspoorder te kan bekostig.
“As ’n korttermynoplossing vervoer die munisipaliteit water van Louterwater na Joubertina en die woonbuurt Ravinia. Tweehonderd 25 F-houers water word volgens verskillende roosters en aanvraag aan die gemeenskappe voorsien.”
Die munisipaliteit het bevestig dat daar gister onbehandelde water uit die Joubertina-dam aan die gemeenskap voorsien is.